Karina Adsbøl (DF), 2011-11-24:
Boligen er en meget stor del af vores liv og vores identitet, boligen udgør en stor del af vores livskvalitet, det giver tryghed, at man har et sted at sove, i boligen kan man hygge sig med familie og venner, holde jul, fødselsdage og meget mere.
Derfor er det vigtigt at holde sig for øje, at der er et boligmarked, hvor der tages højde for, at vi er en bred befolkning med individuelle ønsker og behov, og at vi har tanke for ikke alene de mennesker, som ikke har så mange midler, men også for de mennesker, som har en nedsat funktionsevne, hvor det drejer sig om andre forhold i form af adgangsforhold, tilgængelighed til og fra boligen, større toiletforhold og meget andet.
Der er en lang række udfordringer på boligområdet, som skal løses de kommende år, og derfor skal der være en bred vifte af boligtilbud.
Derfor indgik Venstre, Det Konservative Folkeparti og Det Radikale Venstre sammen med Dansk Folkeparti den 8. november 2010 en boligaftale netop for at tage højde for nogle af de udfordringer, der var.
En af udfordringerne var at reducere antallet af ghettoområder og gøre ghettoområderne til attraktive boligområder, så de dermed blev en integreret del af det øvrige samfund – altså en forebyggelse af parallelsamfund.
Efter regeringsskiftet er partierne med undtagelse af Enhedslisten enige om en fremrykning af midlerne fra Landsbyggefonden.
Midlerne skal bidrage til renoveringen af udsatte og nedslidte boligområder samt til støtte til fysiske forandringer.
Der ligger endnu ikke en redegørelse for 2010-2011, men som jeg har forstået på ministeren, er den under udarbejdelse.
I boligaftalen fra den 8. november 2010 var der en aftale om en forlængelse af renoveringsrammen, hvor nogle af midlerne blev øremærket til tilgængelighed.
Som handicapordfører ser jeg også store udfordringer med tilgængeligheden, heriblandt tilgængeligheden for kørestolsbrugere, mennesker med nedsat funktionsevne m.m.
Derfor stiller jeg også i forbindelse med arkitekturen ofte spørgsmål om, hvorfor man ikke altid har taget højde for tilgængeligheden.
Disse udfordringer vil jeg gerne arbejde for at løse, da jeg som handicapordfører samt boligordfører kan se det vigtige i at effektivisere dette område.
Når man kickstarter, ligesom man gør med hensyn til de 5,5 mia. kr., er det vigtigt at tage højde for også at forebygge og at holde øjnene åbne for, at der fremadrettet kan ske et fald i beskæftigelsen, da midlerne til renoveringer m.m. falder de efterfølgende år.
Dette kan medføre, at man først trykker på speederen og siden træder på bremsen igen.
Det har vi selvfølgelig også gjort opmærksom på i Dansk Folkeparti, men vi har aftalt, at vi mødes efterfølgende for at drøfte, om der skulle være nogle problemstillinger, der i fremtiden skulle løses.
Vi havde gerne set, at nedrivningspuljen var fortsat på finansloven, da den har vist sig at være udnyttet til fuld tilfredsstillelse, og som vi har hørt i medierne, er der også flere borgmestre, der er triste over, at den ikke fortsat er det.
Der har været flere udtalelser om, at det var, fordi den tidligere regering ikke havde afsat midler til dette, men det var et forsøg, der gik over 2 år, og det har vist sig, at forsøget har været en succes.
I Dansk Folkeparti ser vi selvfølgelig positivt på fremrykningen, fordi det altid er positivt at øge beskæftigelsesindsatsen, og derfor kan vi også tilslutte os boligaftalen.
Og da høringssvarene kom i går, var der heller ikke nogen negativ omtale omkring fremrykningen.